上鮮于使君生辰詩
作者：韓駒
朝代：宋

paragraphs: 惟昔高唐夢，熊羆召吉占。
氣鍾西蜀秀，時應仲秋嚴。
江漢揮麈尾，風雲起筆尖。
微詞追屈宋，精義到黄炎。
操履禁寒柏，名聲耿衣蟾。
擊強雕鶚健，治劇鸊鵜銛。
使者旌旄易，將軍印綬添。
鴛鴦隨步武，虎豹入韜鈐。
錦覆郎官被，彤垂太守襜。
兩行分蜜炬，十里上珠簾。
禮士嘗懸榻，誅奸忽奮髯。
雨堂昏絳帳，風帙亂牙籤。
銀漢星初煥，金莖露已霑。
歡聲連北固，壽邑更東漸。
麗句充文几，奇香溢玉奩。
簪紳五福具，樽俎四夷兼。
賤子真殊幸，清標獲屢覘。
談蒙雕朽木，猥辱畫無鹽。
嘉運方熙洽，英才豈滯淹。
佇公歸法從，斯道慰民瞻。